b'\n_START_ARTICLE_\nLykeion\n_START_SECTION_\nVarhaishistoria\n_START_PARAGRAPH_\nLykeionin gymnasionin paikalla oli alun perin Apollon Lykeiokselle eli \xe2\x80\x9dsusien Apollonille\xe2\x80\x9d omistettu pyh\xc3\xa4kk\xc3\xb6. T\xc3\xa4m\xc3\xa4 oli todenn\xc3\xa4k\xc3\xb6isesti paimenjumala, jonka uskottiin suojelevan laumoja susia vastaan. Lykeionin aluetta k\xc3\xa4ytettiin paitsi urheilupaikkana my\xc3\xb6s sotilaallisiin harjoituksiin, kulttitoimintoihin sek\xc3\xa4 Ateenan ekklesian eli kansankokouksen kokoontumispaikkana ennen Pnyksin rakennelmien valmistumista t\xc3\xa4h\xc3\xa4n k\xc3\xa4ytt\xc3\xb6\xc3\xb6n. T\xc3\xa4m\xc3\xa4 n\xc3\xa4kyy siin\xc3\xa4, ett\xc3\xa4 alueella oli lukuisia erilaisia rakennuksia._NEWLINE_Gymnasion rakennettiin paikalle oletettavasti Ateenan tyranni Peisistratoksen aikana arkaaisella kaudella 500-luvulla eaa. tai viimeist\xc3\xa4\xc3\xa4n Perikleen aikana klassisella kaudella 400-luvulla eaa. Alueelle rakennettiin enemm\xc3\xa4n rakennuksia 300-luvulla eaa., jolloin Lykurgos my\xc3\xb6s kunnosti gymnasionin. Lykeion oli yksi Ateenan kolmesta t\xc3\xa4rkeimm\xc3\xa4st\xc3\xa4 gymnasionista Akademeian ja Kynosargeen ohella. Jo ennen Aristotelesta Lykeionia k\xc3\xa4yttiv\xc3\xa4t opetuspaikkanaan monet aiemmat sofistit ja filosofit, kuten Protagoras ja Sokrates. Platonin dialogi Euthydemos sijoittuu Lykeionille.\n_START_SECTION_\nKaivaukset\n_START_PARAGRAPH_\nLykeionin rauniot l\xc3\xb6ydettiin vuonna 1996, kun alueelle oltiin tekem\xc3\xa4ss\xc3\xa4 pelastuskaivauksia Goulandr\xc3\xadsten s\xc3\xa4\xc3\xa4ti\xc3\xb6n nykytaiteen museon rakentamista varten. Museohanke siirtyi muualle, ja kaivauksia jatkettiin t\xc3\xa4m\xc3\xa4n j\xc3\xa4lkeen 2000-luvun ensimm\xc3\xa4isen vuosikymmenen. Vuosina 2011\xe2\x80\x932013 alue kunnostettiin avattavaksi arkeologisena kohteena. Osa raunioista on katettu matalilla katoksilla. Lykeionin arkeologinen puisto on avoin yleis\xc3\xb6lle vuodesta 2014.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nLykeion sijaitsi Ilissos-joen varrella Ateenan kaupunginmuurilla eli niin kutsutulla Themistokleen muurilla ymp\xc3\xa4r\xc3\xb6idyn alueen it\xc3\xa4puolella eli muurien ulkopuolella, Diokhares-portin suunnassa. Antiikin aikaisten kuvausten mukaan paikka oli idyllist\xc3\xa4 lehtoa, joka k\xc3\xa4sitti laajan alueen. Sit\xc3\xa4 luonnehtivat avoimet kent\xc3\xa4t ja toisaalta puiden varjostamat alueet. Lykeionia rajasivat pohjoispuolelta Eridanos-joki ja Lykabettos-kukkulan rinne, etel\xc3\xa4puolelta Ilissos-joki ja lounaispuolelta Olympoksen Zeuksen temppelin alue. L\xc3\xa4helt\xc3\xa4 kulki t\xc3\xa4rke\xc3\xa4 Mesogaian tasangolle johtanut tie, joka kulki suurin piirtein nykyisen Vasil\xc3\xadssis Sof\xc3\xadas -valtakadun paikalla. Nykyisin arkeologinen kohde on Rig\xc3\xadllis-kadulla Bysanttilaisen ja kristillisen museon ja Ateenan konservatorion v\xc3\xa4lisell\xc3\xa4 alueella, suhteellisen l\xc3\xa4hell\xc3\xa4 Kreikan parlamenttitaloa._NEWLINE_Gymnasionin kaivausalueen koko on noin 50 \xc3\x97 48 metri\xc3\xa4 eli noin 0,24 hehtaaria. Gymnasion-rakennuksen pituusakseli oli pohjois-etel\xc3\xa4suunnassa ja sis\xc3\xa4\xc3\xa4nk\xc3\xa4ynti oletettavasti etel\xc3\xa4st\xc3\xa4. Rakennuksesta on tunnistettu noin 23 x 26 metrin kokoisella keskuspihalla varustettu palaistra, jota k\xc3\xa4ytettiin muun muassa painiharjoituksissa. Se on ollut ymp\xc3\xa4r\xc3\xb6ity kolmelta sivulta pylv\xc3\xa4ik\xc3\xb6ill\xc3\xa4, joiden leveys on ollut noin 3,5\xe2\x80\x934 metri\xc3\xa4. Pylv\xc3\xa4ikk\xc3\xb6jen takana oli lukuisia huoneita. Pohjoissivulla sijaitsi oletettavasti opetustiloja ja kirjasto, ja it\xc3\xa4- ja l\xc3\xa4nsisivuilla muun muassa konisterion, jossa painijat p\xc3\xb6lyttiv\xc3\xa4t itsens\xc3\xa4 hiekalla, ja elaiothesion, jossa he voitelivat itsens\xc3\xa4 \xc3\xb6ljyll\xc3\xa4._NEWLINE_Muihin l\xc3\xb6yt\xc3\xb6ihin kuuluu muun muassa kaivo ja vesis\xc3\xa4ili\xc3\xb6it\xc3\xa4. Pihan pohjoisosasta on l\xc3\xb6ydetty urheilijoiden k\xc3\xa4ytt\xc3\xa4m\xc3\xa4 kylmien kylpyjen allas, joka oli lis\xc3\xa4tty ensimm\xc3\xa4isell\xc3\xa4 vuosisadalla jaa. Samaan aikaan kokonaisuuden koillis- ja luoteiskulmiin lis\xc3\xa4ttiin kylpyl\xc3\xa4rakennukset. Roomalaisella kaudella kylpyl\xc3\xa4tilat muutettiin roomalaisiksi kylpyl\xc3\xb6iksi._NEWLINE_Antiikin l\xc3\xa4hteiden mukaan Lykeionissa oli pyh\xc3\xa4k\xc3\xb6t Apollonin lis\xc3\xa4ksi my\xc3\xb6s Hermeelle ja muusille. Muusien pyh\xc3\xa4k\xc3\xb6n l\xc3\xa4hell\xc3\xa4 oli pieni stoa eli pylv\xc3\xa4shalli. Alueella oli my\xc3\xb6s toinen stoa, jonka seinill\xc3\xa4 oli esill\xc3\xa4 maailmankarttoja. Aristoteleen ajan j\xc3\xa4lkeen Lykeionissa tiedet\xc3\xa4\xc3\xa4n olleen esill\xc3\xa4 h\xc3\xa4nen rintakuvansa. Lykeionin alueella sijaitsi my\xc3\xb6s juoksurata tai -ratoja (dromoi) sek\xc3\xa4 urheilukilpailuiden tuomarien eli athlothetain istuimet. Alueen kastelemiseksi sinne oli kaivettu vesikanavia Eridanos- ja Ilissos-joista. Alueella kasvoi muun muassa suuria plataanipuita, jotka Sulla kaatoi kaupunkia piiritt\xc3\xa4ess\xc3\xa4\xc3\xa4n. Lykeionin l\xc3\xa4hell\xc3\xa4 sijaitsi heeros Panopsille omistettu l\xc3\xa4hdekaivo.'